LidanRubinov/Halacha-QA huggingface dataset:
שאלה: ביאת משיח: בימים האחרונים התחלתי לדבר הרבה על ביאת המשיח ולשאול הרבה שאלות אך ברצוני לקבל גם תשובות ממך. הרבה אנשים מתארים את ביאת המשיח כדבר טוב אבל קראתי הרבה מאמרים של רבנים שטוענים שהגאולה תבוא רק על הצדיקים. השאלות שלי הן: 1. האם הגאולה תבוא על כל היהודים? גם כאלה שלא שמרו שבת או חטאו? או שמי שטעה אין לו איך לשפר אם המשיח כבר בא? 2. זהו דבר שהחוסר וודאות קצת מפחיד אותי, האם בביאת המשיח כל אדם יישאר אותו אדם עם אותה משפחה ואותם חברים או שהכל יימחק ולא יהיה זיכרון מלפני וכולם יחיו עם כולם בלי לדעת מי קרוב של מי. 3. למה קוראים לזה עולם הבא? מה יקרה אחרי שנשמע את קול השופר כולם ייעלמו כי אומרים שכל יהודי העולם יתקבצו במקום אחד? למה קוראים לביאת המשיח יום הדין? זה יום הדין ליהודים או לגויים? אשמח אם תענה על כל שאלותיי כדי שאוכל להבין.
תשובה: השאלות הרבות יותר נוגעות לתחיית המתים, העולם שלאחר התחייה הוא עולם שהוא במדרגה כל כך גבוהה שאין אנו יודעים לצייר את העולם שיהיה, אולם בנוגע לימות המשיח פסק הרמב"ם כדעת שמואל שגם כשיבוא משיח העולם ימשיך באותם כללים טבעיים. אין בין העולם הזה לימות המשיח אלא שעבוד מלכויות בלבד. כלומר: עיקר השינוי הוא בכך שעם ישראל יהפך להיות מעצמה עולמית. אנו נהיה מעצמה בתחום המוסר ואמונות ודעות אולם גם ברמה הכלכלית ובשפע החומרי זו תהיה תקופת שפע. בשאר הדברים שנוגעים לקשר עם משפחה וכד' הדברים ישארו כמות שהם. המשיח בא לדור מסוים שראוי שמשיח יבוא אליו. גם אם כלפי חוץ נראה שהדור שלנו לא ראוי למעלה עליונה זו, הדור כנראה הוא במהותו הפנימית טוב וביאת המשיח תביא יחד עימה רוח של תשובה גדולה, רוח של תיקון והתרוממות. בנוגע לתחיית המתים מדובר על על זמן אחר רחוק יותר  לפי רוב הדעות  ובו העולם יתעלה ומדרגה עוד יותר עליונה. אין לחשוש ממה שיהיה משום שודאי לנו שהעולם יהיה במדרגה רוחנית עליונה יותר וזהו מצב של התענגות רוחנית שודאי תשמח את כולנו.
שאלה: התרת נדרים: אני נדרתי נדר ושכחתי מזה, כי עברו כמה שנים מאז. לא זוכרת את נושא הנדר. מה עושים במקרה כזה?
תשובה: אם לא יודעים זה שום דבר, כי מספק אי אפשר לאסור עליך את כל העולם. אסרת את עצמך רק מדבר אחד והולכים אחר הרוב, שאת רוב הפעולות לא אסרת על עצמך.
שאלה: תספורת על ידי אחות: האם מותר לי לספר את אחי?
תשובה: כן.
שאלה: קניית ציוד לתינוק לפני הלידה: 1. האם חל איסור לרכוש מוצרים לתינוק לחדר התינוק לפני שהוא נולד, על מה מבוססת אמרה זו? 2. האם גם לקבל מיטת תינוק ולאחסנה במחסן עד הלידה נכלל בתוך הכלל הנ"ל?
תשובה: אין איסור. הנמנעים נמנעים משום עינא בישא, אבל הם יכולים לשים מוצרים שקיבלו במחסן עד הלידה.
שאלה: תענית עד חצות בשובבי"ם: האם יש עניין לעשות תענית בימי השובבי"ם רק עד חצות היום?
תשובה: יש ענין גם בתענית שעות שזה כולל לצום עד אחר חצות.
שאלה: הסוד העתיק של מעין הנעורים: לא מזמן התגלגל לידי ספר ושמו "הסוד העתיק של מעיין הנעורים", שבו מתאר כותב הספר "פיטר קלדר" 6 תרגילים גופניים להאצת מרכזי האנרגיה בגוף וע"י להחזיר לגוף את כוחו חיוניתו ונעוריו. בתמצית קצרה מאוד אכתוב את העיקר: בגוף 7 מרכזי אנרגיה (צ אקרות) וכשהם מסתובבות במהירות קבועה האדם בריא לחלוטין וכו וכשאחת מהם מאיטה או נחסמת הגוף חולה וכו. צ אקרות אלו אצל אדם צעיר מגיעות אל מחוץ לגוף אך אצל זקן בקושי עד לפני העור. ותרגילים אלו נועדו להחזיר אותם לתפקודם המלא. שאלתי היא: הכותב מציין שאת השיטה הוא למד במנזר מסויים בהודו אצל אנשים שקרויים "לאמות", ולכן האם יש כאן איסור תורה כלשהוא בשיטה זו. הכותב מציין שהלאמות מתייחסים לזה כאל טקס דתי, אבל אין בתרגילים האלו שום טקס חוץ מתנועות גוף מסויימות ותו לא. לא קטורת, לא אבנים, לא כריעות, ולא כלום. האם מותר ליישם ולהשתמש בשיטה זו?
תשובה: לכאורה, אם אין בזה שום דבר דתי, זה כמו אימונים כאלה, כמו שמלמדים בהודו על יוגה או על יכולת ללכת על גחלים. אם יש בזה רק עניין של תנועות, רק תרגול מסוים, אני לא חושב שיש בזה איסור.
שאלה: חיוב מזוזה בפתח ללא משקוף: עברנו לדירה שבכניסה לסלון ישנה מזוזה למרות שאין משקוף בין הקירות, דבר שפוטר מחיוב מזוזה. האם להשאיר את המזוזה או עלי להורידה?
תשובה: אם אין משקוף בתקרה אלא הקירות מגיעים עד התקרה, אין צורך במזוזה ואפשר להוריד אותה.
שאלה: איחור לתפילה במניין: לפעמים אני מגיע מאוחר למנין כשהם כבר בשמונה עשרה, מה אפשר לדלג בשביל שזה יקרא תפילה במנין (להספיק עד קדושה של חזרת הש"ץ)?
תשובה: בהנחה שמדובר בתפילת שחרית, אם מגיעים כשהציבור כבר בשמונה עשרה   אין מה לעשות, אי אפשר להתחיל מיד שמונה עשרה, משום שצריך להניח תפילין ולהגיד את פסוקי דזמרה ואת קריאת שמע וברכותיה, ולכן לא ניתן יהיה להספיק להגיע לתפילת שמונה עשרה עם הציבור. אם מגיעים מוקדם יותר ואפשר להספיק לפחות את ברכות השחר, ברוך שאמר, אשרי ושני הפרקים האחרונים של הללויה, ויברך דוד וישתבח וקריאת שמע עם ברכותיה, אם אתה יכול להצטרף אפילו לחזרת הש"ץ ולהגיד קדושה איתם ביחד, זה יחשב לך כתפילה בציבור. אם לא תספיק את זה, תתפלל ביחידות, אין מה לעשות.
שאלה: נס החנוכה- ניצחון מדיני או תרבותי?: האם נס החנוכה היה ניצחון מדיני, שהביא ליסוד ממלכה יהודית במשך כ-200 שנה, או שהיה זה ניצחון הרוח של תורת ה על תרבות יון הרשעה שנכפתה עלינו?! חכמי ישראל שתיקנו את נוסח התפילה, כתבו : "בימי מתתיהו. חשמונאי. כשעמדה מלכות יון הרשעה על עמך ישראל להשכיחם תורתך ולהעבירם מחוקי רצונך.עמדת להם בעת צרתם. וכו. נמצא שהמלחמה היתה מלחמת תרבות של האמונה נגד ההתיוונות והכפירה, ובמלחמה זו ניצח האור את החושך, ועל זה יש לחגוג ולשמוח! הנצחון המדיני היה רק פועל יוצא של הנצחון הרוחני.
תשובה: באמת אין סתירה בין שני הדברים שכתבת. נס חנוכה היה ניצחון מדיני וגם תרבותי-רוחני. בהשפעת התרבויות הנוכריות התרגלנו לחשוב כאילו אין קשר בין עצמאות לאומית ומדינה לבין ערכי הרוח והאמונה, וכאילו אפשר לשמור ולהפיץ ערכים של צדק ומוסר ואמונה גם בלי מדינה. אבל זו טעות. ההופעה הלאומית של ישראל אינה עניין מנותק מאמונתם. וניצחון הרוח הוא בא לידי ביטוי בהופעתם הלאומית של ישראל. ודווקא כאשר עמדו החשמונאים להלחם מלחמה רוחנית, הם יצאו למערכה על עצמאות לאומית-מדינית, מפני שהם הבינו שהדברים קשורים אחד בשני. עולם הרוח והערכים לא יהיה שלם כל עוד ישראל נתונים לשליטת האומות וחסרי עצמאות מדינית, ולכן המלחמה על האמונה ועל הערכים היהודיים, היא היא המלחמה על עצמאותם של ישראל. מסיבה זו מדגיש הרמב"ם כי תקנו את חג החנוכה כיון שחזרה מלכות ישראל יתר על מאתים שנה, שכן חזרת מלכות ישראל אינה עניין של חיים נוחים יותר, אלא עניין של מצווה, אמונה וערכים. הופעת התורה באומה החיה כאומה עצמאית בעלת תרבות משלה ומדינה משלה, הוא הנס של חנוכה ועליו אנו מודים. חנוכה שמח.
שאלה: ראית משחק כדורגל שהיה בשבת: א. הרמב"ם פסק (הל שגגות פ"ב הל ב ) ששגגת כרת שמה שגגה. בפשטות, האנשים שאינם שומרי תו"מ אינם יודעים, לצערנו, מהו כרת, וע"כ הם מוגדרים כשוגגים כשהם מחללים שבת. השו"ע (או"ח סי שיח סע א ) פסק שהנאה ממעשה שבת שנעשה בשוגג מותרת לאחרים מיד במוצ"ש (ואפ שנעשה בשבילם, מכיוון שמתיר במוצ"ש אפי למחלל עצמו להנות ממעשהו). אם כן, האם מותר לראות במוצ"ש משחק כדורגל שצולם בשבת? חוץ מזה אולי ישנה בעיה שקדושת השבת נרמסת וע"כ יש לאסור, אך גם אם כן, מעיקר הדין יהיה מותר להנות ממעשה שבת זה? ב. מה הבעיה שיצלמו אדם ביום חול וישדרו אותה בשבת? (ראיתי אנשים שהתלוננו על כזה דבר), האם זה בעיה רגשית עם זה או שיש פה אף בעיה הלכתית?
תשובה: א. כן, תיאורטית זה מותר. לפי שיטת רש"י במוצאי שבת תמיד צריך להמתין בכדי שיעשו, נגיד שפעולה זו לוקחת שעתיים יש להמתין שעתיים מצאת השבת כדי שלא יהנה ממלאכת שבת. לעומתו הרמב"ם סובר שבישראל, שבמקרה עבר עבירה, לא צריך להמתין בכדי שיעשו. אבל בזמננו שיש כאלה שמחללים שבת, ויש חשש כמו אצל גוי שיאמרו לו לעשות מלאכה בשבת, צריך לכל השיטות להמתין בכדי שיעשו במוצאי שבת.. ב. הבעיה היא סיוע לדבר עבירה. צריך להתנות עם הצלמים שלא ישדרו את הצילומים בשבת, כדי לא להיות מסייע לדבר עבירה.
שאלה: תפילת מנחה על יד הקבר: האם מותר או אסור, או שמא זה מנהג, להתפלל מנחה על יד הקבר באזכרה השנתית לאחר אמירת קדיש וטקס אשכבה?
תשובה: אין הלכה כזאת להתפלל מנחה שם. אני הייתי ממליץ שלא יתפללו מנחה על יד הקבר אלא במקום אחר.
שאלה: ברכת האורח לבן נשוי: האם בן שהתחתן, ולומד בעיר אחרת ומשכיר דירה, צריך לברך ברכת האורח בברכת המזון או שלא?
תשובה: כשהוא אצל הוריו הוא מברך את אביו ואימו ולא את ברכת האורח.
שאלה: "לנפש לא יטמא": האם מותר לכהן להטמא לקברי צדיקים? האם לכהן שנוהג להטמא לקברי צדיקים מותר "לשאת את כפיו"?
תשובה: 1. בודאי שלא. ב"פאת השולחן" של רבי ישראל משקלוב הוא אומר את זה מפורשות. יש אמנם מאמר בשם רבותינו, שקברי צדיקים אינם מטמאים, אבל זה לא הלכה למעשה. הרמב"ן מביא את המאמר הזה בפרשת חוקת אבל הרמב"ם, הטור והשולחן ערוך, לא הביאו את זה לפסק להלכה. לכן הלכה למעשה, גם לקברי צדיקים אסור לכהנים להיטמא. 2. מותר לו לשאת כפיו משום שכנראה הוא חושב שהוא הולך לקבר בהיתר ולא יודע שיש בזה איסור. אבל ודאי שצריך להגיד לו שלא יעשה את זה.
שאלה: "מעוז צור" בבית אבלים: האם מותר בבית האבלים לשיר מעוז צור?
תשובה: בבית אבל לא שרים.
שאלה: קניית דברים לבית בשנת אבל: אבי נפטר לפני חודש, לפני מותו התגוררתי אצל אחי במשך שלושה חודשים עד לקבלת דירה חדשה שרכשתי. בהתייעצות עם כבוד הרב, מאחר והציוד כבר היה בדירה קבעתי מזוזות ונכנסתי להתגורר בדירה. מאחר והדירה סמוכה מאוד לדיירים הגרים בבניינים סמוכים עלי לרכוש וילונות, האם אפשר לעשות זאת או לחכות לסיום שנת האבל ועד אז להשתמש בתריסי הבית? בנוסף עלי להוסיף מס דברים, כמו שטיחים וכו וברצוני לדעת באופן כללי כיצד לנהוג? חשוב לי מאוד לכבד את אביי כפי שכיבדתי אותו בחייו.
תשובה: אין איסור מפורש בהלכה לקנות דברים חדשים, חוץ מבגדים, אך רבים נמנעים מלרכוש דברים חדשים שאין הכרח לקנותם עכשיו. אם הוילונות נחוצים למטרת צניעות, קנה אותם.
שאלה: חנוכה - איסור מלאכה לאחר הדלקת נרות: האם לאחר הדלקת הנרות בטווח מחצית השעה, מקלחת ו או הכנת מאכל או סעודה נחשבת כמלאכה? האם כבודו יוכל להביא סימוכין לתשובתו?
תשובה: אם אישה תופרת, רוקמת, עושה כביסה או דבר שכרוך בטורח כלשהו זו מלאכה, אבל אם היא מרתיחה תה לשתות או לצחצח שיניים, מותר, כי כאן זה לא גדר של מלאכה של שבת.
שאלה: כיבוד הורים בנזק בריאותי: אני בן 15. אבא שלי מעשן בין 2 ל-3 קופסאות ביום. יש לו בעיות בכליות והוא עושה דיאליזה ובנוסף לכך יש לו בעיות בריאות, מים בריאות, ריאות שחורים ונמק ברגליים. האם מותר לי, כשהוא מבקש, ללכת לקנות לו סיגריות, והאם זה מצווה בכלל (זה רק הורס לו את הבריאות)?
תשובה: תמציא תירוץ שהרופא אמר שאסור לו לעשן ולכן אינך יכול לסייע לו.
שאלה: יחס לפרשני תורה מודרניים: מה צריך להיות היחס לפירושים לתורה או לנביאים שכתבו פרשנים מהדורות האחרונים כמו: שד"ל (ר שמואל דוד לוצאטו), הרש"ר הירש, המלבי"ם, והרד"צ הופמן?
תשובה: כל אלה שהזכרת בשאלתך היו גדולי תורה ופירושיהם התקבלו בעם ישראל. והיחס אליהם הוא כמו היחס אל שאר כתביהם של גדולי ישראל, שפירשו וביארו את התורה.
שאלה: המקור לאכילת סופגניה בחנוכה: ידוע לי כי אוכלים בחנוכה סופגניות ולביבות שטוגנו בשמן תזכיר לנס פח השמן. אך ברצוני לדעת מדוע דווקא סופגניות לביבות, הרי שגם שניצל מטוגן בשמן עמוק. אודה על תשובתך, חג חנוכה שמח.
תשובה: באמת אין עדיפות לסופגניות על פני אוכל אחר. והעיקר אינו מה אוכלים אלא לשם מה אוכלים. ומי שאוכל להנאת עצמו, בין אם אוכל סופגניות ובין אם אוכל שניצלים, הפסיד את ערכה האמיתי של שמחת החנוכה, שהיא שמחה של מצווה והודאה על הניסים ועל הנפלאות שעשה הקב"ה עמנו. וכבר כתבו הפוסקים כי הסעודות בחנוכה הם כדי לפרסם את הניסים שעשה ושעושה הקב"ה לנו מאז ועד היום. חנוכה שמח.
שאלה: אכילה ביום צום בפרהסיה: איני צם מסיבות בריאות בארבע התעניות. האם מותר לי לאכול בעשירי בטבת, למשל באוטובוס או ברכבת?
תשובה: אני חושב שבפרהסיה אל תאכל, שהרי הרואים אותך לא ידעו מה הסיבה שאתה אוכל, ויחשבו שאתה מזלזל בצום.
שאלה: לתת מעשר לאימא או לתלמיד חכם?: אימי היא אם חד הורית אשר מתפרנסת מעבודות משק בית ועובדת עד שעות מאוחרות. כואב לראות אותה ככה עובדת קשה ואני רוצה לעזור אבל אני נשוי חצי שנה ומתחיל עסק חדש וקצת קשה כרגע. יש לי חבר תלמיד חכם שלומד כל היום והוא מבקש עזרה, למי לתת? כמו כן, אין כ"כ הרבה שאפשר לחלק לשניהם למי יש עדיפות? אמא היא עולם ומלואו היא גידלה אותנו לבד והנושא מאוד רגיש בגלל זה אני חש צורך עז לעזור
תשובה: תן את רוב המעשר לאמך. ומיעוט מזה לצדקה לאחרים, כגון: לחבר שלומד תורה.
שאלה: כשרות עוף אורגני: היייתי בחנות אורגנית בקיבוץ בארץ, שם לא מקפידים על כשרות (על מוצרים שהם מכינים במקום), אך מוכרים גם מוצרים סגורים עם כשרות. מכיוון שאיני בקיאה בסוגי כשרויות, החלטתי לסמוך על דברי המוכרת והחותמת על המוצר. קניתי עוף שגדל באותו קיבוץ ונשלח (לחיפה, אם איני טועה- לדברי המוכרת) ומקבל כשרות של הרבנות קרית מלאכי. שני עיגולים ובתוכם כתוב:"כשר. נשחט, נבדק נמלח והודח כדין בהשגחת הרבנות קרית מלאכי" 1. לא הבנתי, אם העוף נשחט בצפון, למה הוא מקבל כשרות של קרית מלאכי? 2. איני יודעת אם לסמוך על זה. 3. האם הרב מכיר כשרויות של עופות אורגניים? לא מצאתי עדיין עוף אורגני עם כשרות מהודרת, ואני נאלצת לסמוך על אמיתות הכשרויות של העופות הנ"ל, כי אנחנו אוכלים אורגני. (לפני שהתחלנו לאכול אורגני, לא היתה בעיה, כי עוף רגיל מהודר, הוא מוצר שאפשר למצוא בכל מקום). האם הרב יכול לכוון, אם הוא מכיר, כשרות בתחום העוף האורגני שניתן לסמוך עליה? לדוג הרבנות רמת ישי- פשוט אינני מכירה וכל זה חדש לי.
תשובה: יש עוף ללא הזרקות ברמת ישי  משחטה  - הרב מולונוסוב. עופות בכשרות הרבנות קרית מלאכי - זה רק ממשחטות עוף הארץ או ספקים גדולים שקונים ומספקים.
שאלה: נרות חנוכה: האם כל הנרות בחנוכיה צריכים להיות במרחק שווה?
תשובה: לא.
שאלה: טבעת נישואין עם זהב לבן וצהוב: האם טבעת נישואין יכולה להיות משילוב של זהב לבן וזהב צהוב?
תשובה: הראשונים במסכת קידושין כתבו: שנהגו העולם שלא לקדש בטבעת שיש בה אבן (תוס' דף ט. ועוד ראשונים שם) מכיון שיש לנו קושי להבחין באיכותה של האבן, וטווח המחירים בין אבן יהלום אמיתית לבין אבן העשויה מחומרי חיקוי הוא גדול מאוד, ויכול להיות שהאשה המתקדשת תחשוב שהבעל נותן לה בקידושין טבעת יהלום יקרה והאמת היא שאין זה כך, ואז יש בעיה של הסכמת דעת האישה לקידושין אלו. שורש הדבר הוא שבכל דבר שיכול להיות פער מחירים גדול בין הערכת האישה הרואה את הטבעת שלפניה לבין האמת, כמו בשוויה של האבן או לחילופין מעשה של חריטה אומנותית שאין יכולת לאדם פשוט שאינו בתחום המיקצועי הזה להעריך את שווי העבודה, ישנו חשש שאם האישה הייתה יודעת את השווי האמיתי לא הייתה מסכימה לקידושין אלו, לכן לא עושים קידושין בטבעת זו, ומכאן המנהג לעשות קידושין בטבעת זהב כסף פשוטה וחלקה. לאחר בירור אצל צורף, נראה שאין הבדל בין מחיר הזהב הלבן או הצהוב מכיוון שכל זהב שלפנינו הוא מעורבב עם חומרים שונים וערבוב זה יוצר את הבדלי הצבעים (אגב לפי הנאמר לי ב24 קארט אין צבעים שונים), אם כן, נראה שאין בעיה לעשות את מעשה הקידושין בטבעת שיש בה שילוב צבעים של זהב. מכח דין זה כתבו הפוסקים שהרב מסדר הקידושין שואל את העדים אם יש בטבעת שווה פרוטה והאישה מסכימה להתקדש בשווה פרוטה שיש בטבעת זו. כמו כן, המנהג שפני האישה מכוסים בהינומה מורה גם שהאישה מסכימה להתקדש במה שהבעל ייתן לה ואין היא מקפידה על כך. מסקנה: מותר לעשות קידושין בטבעת זו. לעיון: שולחן ערוך אבן העזר סימן ל"א סעיף ב.
שאלה: קריאת התורה בחנוכה: למה קריאת התורה בחנוכה בחו"ל שונה מבא"י?
תשובה: בגלל ספיקא דיומא אבל בארץ אין ספק.
שאלה: עד מתי יש להציב מצבה: אנו מתלבטים ומתקשים בבחירת המלים להנצחה על המצבה. ה30- יוצא בעוד פחות משבוע. 1. האם חובה להציב מצבה עד העלייה לקבר ב-30, מה נהוג? 2. האם אסור בתכלית לכתוב בנוסף לתאריך העברי תאריך לועזי? האם אין חשיבות מספיק גדולה לכך שרבים האנשים לא בקיאים בתאריך העברי. (כאשר כמובן שאת ימי האזכרה נוהגים לפי העברי.) אנו משתייכים לעדה התימנית.
תשובה: אין חובה להציב מצבה תוך שלושים, יש נוהגים תוך שנה. יש בכתיבת תאריך לועזי צד של איסור. ולכן לא ראוי לכתוב על המצבה אלא תאריך עברי שהוא מזכיר את בריאת העולם על ידי הקב"ה.
שאלה: תיקון כללי לפני השקיעה: אם קיבלתי על עצמי לקרוא כל יום את התיקון הכללי זה משנה אם אני קוראת אותו יום אחד לפני השקיעה ויום למחרת אחרי השקיעה?
תשובה: לכתחילה את הקריאה של כל יום צריך לסיים לפני השקיעה, אבל אם לא הספקת, תקראי אחרי בתור תשלומים.
שאלה: דינו של חלל כהונה: שאלתי בנושא ילד לכהן וגרושה והתשובה שקיבלתי מכבוד הרב הייתה שהילד יקרא "חלל". סליחה על בורותי, אך מה בעצם פירוש מילה זו, מהו "חלל", האם יחול עליו איסור להתחתן? האם חל עליו איזשהו איסור כלשהו?
תשובה: חלל זכר אינו כהן ומותר להתחתן עם כל יהודיה גם גרושה וגיורת. חללה נקבה אינה יכולה להינשא לכהן.
שאלה: שמירת נגיעה: 1. אם קורה שאני נוגעת בבן או שהוא נוגע בך בטעות מה ההלכה של זה? לדוגמא: הנהג באוטובוס מחזיר לי עודף של כסף ונוגע בי או שפתאום איש נדחף עלי באוטובוס או בטור או במקום צפוף. 2. האם מותר לומר לשכן שלי או לבן דוד שני שלי, האם מותר ממש לדבר איתם? האם מותר לומר לנהג? 3. האם מותר להיות עם מישהו לבד באוטו? האם מותר להיות עם בעל של דודה שלי באוטו או דוד? 4. האם מותר לי לישון באותו בית עם גבר בלי אישה אבל עם ילדים ולא ישנים באותו חדר? 5. האם מותר לשחק עם דוד או בן דוד? 6. האם מותר לגעת בסבא? 7. האם מותר לי ללחוץ יד לדוד, ואם זה לא נעים? 8. האם מותר לדבר בפורום עם בנים? ואם הם לא מכירים אותך? האם מותר לי לדבר איתם רק על נושאים של הלכה למרות שהם מכירים אותי, ואם הם לא מכירים אותי? 9. האם מותר לדבר עם בנים? ואם לא, אם הוא עובר ברחוב ושואל אותך דברים, נגיד על התנועת נוער? (לא נעים לברוח) 10. האם מותר ללכת עם אבא שלי להליכה? (כלומר איך שיסתכלו על זה מבחוץ, זה משנה?)
תשובה: 1. נגיעה בלי כוונה בכלל אין בה איסור. אם מישהו דוחף לאטובוס ונוגע בך את לא צריכה לברוח מהתור. 2. מותר לומר לכל אדם וגם לשכן או לבן דוד שני. אם את מרגישה שזה גורם לקירוב וקשר אישי יש להימנע אולם באופן עקרוני זה לא צריך לגרום לקשר אישי. זהו דבר בסיסי שאומרים לכל אדם באשר הוא אדם. אם אומרים זאת באופן עניני בלי להסתכל במבט אישי בעיניים ובלי להוסיף מילות חיבה לא צריך לגרום לקירוב אישי ולכן מותר. צריך לומר על כל פעולה שמישהו עושה עבורך, זה כולל גם את נהג האוטובוס. 3. מותר להיות עם מישהו לבד באוטו בתנאי שמדובר על דרך ראשית שיש שם עוד רכבים. ראוי שלא לשבת אחד ליד השני אלא בספסל מאחורה. היו מקרים שאנשים נכשלו במקום שישבו אחד ליד השני וכדאי לא לבוא לכלל ניסיון. בעל של דודה שלוקח אותך כחלק מהיותו משפחה יש פחות חשש אולם מבחינה הלכתית נחשב כאדם זר ויש גם איתו איסור יחוד. 4. תלוי במספר הילדים ובגיל שלהם כדי שלא יחשב איסור יחוד. 5. משחק עם דוד או בן דוד, תלוי האם המשחק הוא במסגרת המשפחה ולא נוצר קשר אישי מותר אולם אסור שיהיה קשר אישי עם בן דוד. 6. מותר לנגוע בסבא. 7. אסור ללחוץ יד לדוד. היו קהילות שהתירו במקום שכך הנוהג אולם לדעתי היום ראוי לא לסמוך על ההתרים האלו. אנו בדור דמוקרטי שכולם צריכים להתרגל לכבד את הרצונות של הזולת. רצון של בת שלא יגעו בה הינו רצון טוב שיש לכבדו ויש לעמוד על כך. זה גם חלק מהדרך שלנו להפיץ את ערכי הצניעות של התורה. 8. אם מדובר על דיבור כללי וענייני ולא על קשר שנוצר כתוצאה מהדיבור אין איסור עצמי. אולם צריך לשאול בכל מקרה לגופו לאיזה צורך באיזה פורום וכד'. 9. בהלכה מוזכר שאין ליצור קירוב בין בנים לבנות. דיבור בדרך כלל מקרב. דיבור שיש בו קלות ראש ודאי אסור. דיבור ענייני ללא קירוב מצד עצמו לא נאסר אולם בדרך כלל מביא לקירוב ולכן אין להרבות בו. בהנהגת צניעות יש להימנע לגמרי. 10. מותר ללכת עם אבא להליכה.
שאלה: התנדבות בחנוכה לחלק סופגניות: לכבוד חנוכה בני עקיבא מארגנים התנדבויות. באחת מההתנדבויות עברנו וחילקנו סופגניות בבתי חולים ובבתי אבות. שאלה שהתעוררה לי בהתנדבות: הרי יש הלכה שאסור לתת מאכל למישהו שלא יברך, אז איך עושים את ההתנדבות או שקידוש השם שבדבר גובר?
תשובה: אני חושב שקידוש השם גובר, בייחוד שעושים את זה להרבות אהבה ואחווה. יש שיטת רבנו תם (במסכת גיטין סא) על המשנה: "משאלת אשה לחברתה החשודה על השביעית נפה וכברה", שלמרות שיכול להיות שהיא תעשה דבר איסור בזה, משום דרכי העניין של מסייע לדבר עבירה נדחה. רבנו תם אומר בספר ישר וגם המאירי מביא על המקום ש"משום דרכי " זה דווקא לשכנתה אבל לא למישהו אחר. אני זוכר שפעם נשאלה אצלי שאלה: חייל שלנו שנמצא בשרות ומקבל חבילה מהבית עם אוכל וממתקים ויש איתו אנשים באוהל שאינם יודעים לברך. האם מותר לו לכבד אותם? יש סבירות שהם יאכלו ולא יברכו. אמרתי לו שאם הוא יכול לברך בקול רם ויתכוון להוציא אותם, אפילו אם הם לא יענו אמן, שיעשה כך. גם אם הוא כבר ברך או שהוא לא אוכל כרגע, בכל זאת אמרתי שמותר. כדאי הוא רבנו תם, לא כמו התוספות שאומרים שיש לתלות בהיתר, לסמוך עליו אפילו אין במה לתלות משום דרכי הרי הם נמצאים באותה יחידה, מחר הם אמורים לקבל פקודה להסתער ביחד על כיבוש יעד ואחד עלול חלילה להיפצע והשני יגיש לו עזרה, אז פה זה דרכי בולט. לכן אמרתי שהנושא של דרכי זה גובר על המסייע לדבר עברה. אם אתה לא מכיר אותו זו בעיה אבל לחבר שלך או להרבות אהבה ואחווה מותר. יש תשובה על יהודי נדבן שאינו שומר מצוות וביקר בישיבה אחת והוא בא ביום חם, לא יתנו לו לשתות? הרי הוא בא לעזור לישיבה.
שאלה: תרופה בשבת: אני סובל מבעיה רפואית הנקראת "מעי רגיז", ולכן אני נוטל כדורים של חברת "סולגאר"-כמוסות צמחיות של תמצית כורכום-לאחר 2 שתי ארוחות ביום,על מנת להקל מתסמיני הבעיה (כאבי בטן,נפיחות וכו). האם מותר לקחת כדורים אלו בשבת?
תשובה: אם צריך לקחת את הכדורים יום-יום וחוסר נטילה יפריע למהלך הרפואי   מותר לקחת.
שאלה: לימוד מקרא בלילה: א. מה מותר ללמוד בלילה? ב. האם יש חילוק בין אשכנזים לספרדים? ג. האם הדין שונה לפני אחרי חצות?
תשובה: המקור לכך שאין ללמוד מקרא בלילה הוא מהמדרש, שם נאמר שהקב"ה היה לומד עם משה רבינו מקרא ביום ומשנה בלילה. המקובלים, ההולכים לפי דרכי האר"י, נהגו להחמיר בזה מאוד ואסרו ללמוד מקרא מצאת הכוכבים ועד עלות השחר. למרות זאת, המקובלים עצמם לא מיחו ביד בעלי בתים העוסקים לפרנסתם בשעות היום ויושבים ללמוד מקרא בלילה. בנוסף, אין איסור גם לשיטתם באמירת פסוקים בדרך תפילה ותחנונים, או בדרך סגולה. והלומד מקרא עם פרשנים, הרי זה כשאר תורה שבעל-פה, ואין בזה בעיה כלל וכלל. בעל ה"משנה ברורה" מעיר שלדעת ה'פרי מגדים' משמע שיכול ללמוד מקרא בלילה, ואפילו למחמירין אין בזה איסור, אלא שלכתחילה יותר טוב ללמוד מקרא ביום. (מקורות: שעה"צ או"ח סי' רלח ס"ק א, פסקי תשובות שם, בא"ח ע"פ עוד יוסף חי פרשת פקודי, ובההערות שם) הרב אלחנן לוין
שאלה: החזקת מוטות החופה: האם נשים יכולות להחזיק את מוטות החופה? מה לגבי נשים גרושות או גברים גרושים?
תשובה: אין איסור על נשים להחזיק את המוטות בתנאי ששומרים על דרך צניעות. וכן אין איסור לגרושים או גרושות להיות שותפים לשמחת קידושין ונישואין. הם ח"ו לא מנודים, להיפך יש להתייחס אליהם בכבוד כרגיל לכל אדם. אדם גרוש לא אשם במה שקרה לו. אנו צריכים להיזהר שלא להקשות על מי שהתגרש מעבר למה שהוא התייסר בחיים בעצם הגירושין.
שאלה: מצות השבת אבידה: אני לומד בישיבה. יש מדפים שאני יודע שיש בהם ספרים אבודים. האם אני חייב לבדוק איזה ספרים שם אבודים ולהשיבם או שכיון שאני לא יודע על דבר מסוים שהוא אבוד אני פטור?
תשובה: ספרים ישנים הנמצאים בישיבה זמן רב והבעלים לא באו לקחתם, יש להניח שהבעלים שמו לב שאבד להם וכבר התייאשו, לכן אין חובה להשיבם. אם ברצונך לנהוג במידת חסידות אתה יכול להשיבם. אם לא ברור שמונחים על המדף זמן רב ויתכן שהבעלים עדיין לא שמו לב שאבד להם, ישנה מצות השבת אבידה. הרב ניר אביב.
שאלה: השבת אבידה בכיתה: אני מורה של כיתה א. המון פעמים קורה שמוצאים על הרצפה חפץ שהלך לאיבוד לאחד הילדים אך אף אחד אינו מזהה שהחפץ שייך לו. האם מותר שאודיע לכל הילדים שכאשר נמצא חפץ כזה הוא ייכנס לקופסת גמ"ח שממנה יוכלו כל ילדי הכיתה להשתמש? האם אין כאן גזל מהוריהם- שלמעשה, הם קונים את החפצים לילדים? אך נראה לי קצת מסובך להתחיל ליידע עכשיו את כל ההורים אודות העניין.
תשובה: ההורים הם הבעלים של החפצים, ולכן צריך לסכם את התקנה עם ההורים באסיפת הורים או באמצעות שליחת חוזר   שחפץ שאין עליו סימן ואין דרך להחזירו, ההורים מוותרים עליו מראש והוא יינתן לגמ"ח.
שאלה: יעקב נושק לרחל?: לפי "סדר עולם" יעקב התחתן עם רחל בגיל כשהיא הייתה בת 21. איך יעקב נישק את רחל כשהם נפגשו לראשונה? (בת 14)איפה הצניעות? אלו אבות האומה!
תשובה: יעקב אבינו קדוש עליון. הוא בן 82 שנה ואף פעם לא הסתכל על אישה. הוא בן 82 ואף פעם לא יצא ממנו שכבת זרע לבטלה. כל כולו שומר על כוחותיו ועל נטיתו המינית. כשהוא פוגש את רחל הוא יודע שזה זיווגו והוא מבטא זאת באמירת שיש בו קירוב. יתכן שהנישוק של יעקב הוא נישוק מצד הדאגה והמשפחה ולא מצד הקשר המיוחד שיש בינהם. בכל אופן הקדושה של יעקב אבינו היתה כל כך בולטת שכל הפעולה הזו כלל לא יכלה להתפרש כפעולה שיש בה חוסר צניעות. הדבר דומה לזקן שעוזר לאישתו הזקנה לעבור כביש. וכי יש כאן משהו לא צנוע. יעקב בעוצמתו מקרין על הסביבה את אותו יחס למרות שהוא מנשק את רחל היפה.
שאלה: להעיר ללומדים?: שאלה מטרידה- כשאני לומד, קשה לי מאוד להתרכז, אם מישהו לומד בקול חזק במיוחד ואני שומע אותו. ניסתי להשתמש בעצות וזה לא תמיד עוזר. מותר לי לבקש ממנו שילמד בקול נורמאלי כמו כולם ולא בצעקות, ושיפסיק להגיד אוי אוי אוי ולשיר בקול מתוך הלימוד? זה באמת גורם לי לביטול תורה! אני אודה לך אם אקבל תשובה חותכת.
תשובה: התשובה החותכת היא, שבודאי שאתה יכול לבקש אולם אם הוא לא נענה תמצא מקום רחוק ממקום מושבו.
שאלה: מתי לקרוא ק"ש: 1. אם סוף זמן קריאת שמע ב-9:00 ואני התחלתי קריאת שמע בשעה 8:59, ואמירתה אורכת 5 דקות, האם יצאתי ידי חובת קריאת שמע בזמנה? 2. אם נץ החמה ב-6:35. והמניין מתחיל בשעה 6:00 ובשעה 6:15 קראנו קריאת שמע. האם זה נקרא ותיקין? כי כתוב שותיקין זה: קריאת שמע לפני הנץ ותפילה לאחר הנץ.
תשובה: 1. לא, צריך לסיים אותה לפני סוף הזמן. 2. לא נחשב ותיקין, הקדמתם מעט. אפשר להתפלל, אבל לא נחשב ותיקין.
שאלה: שירות לאומי: א. מה ההתר לקחת בנות בנות 18 שכל הניסיון שלהם בחיים זה טלווזיה, בני עקיבא (שכולל קומזיץ עם בנים ושירי שבת במעורב ואכמ"ל) ולקחת אותם ולשים אותם בדירה יחד עם עוד 3 בנות למשך שנתיים (דהיינו סוג של טיול שנתי) שהרי ידוע את הפריצות הנוראה שבעוונותינו הרבים משתוללת בכל מקום, והרי ידוע מה שכתוב בתורה "ולא יראה בך ערוות דבר ושב מאחריך." ז"א, לא חומרה ולא חסידות אלא מעיקר הדין. וגודל עוון החמור של הכשלת בחורי ישראל במראות אסורות והירהורי עבירה. האם למישהו יש כתפיים לשאת את האחריות על אותם בנות שמתקלקלות עקב חוסר ההשגחה של הוריהם? (שאולי לא כולם נופלות ח"ו אולם מה נעשה עם המעט שכן נופל או עם אלה שלא מספרות על הטרדות ממפעיליה) ב. למה אנו שולחים את בנותינו להתנגד לפינויים? האם רצוננו שזה יראה טוב במצלמה ששוטרים מרימים נערות תמיממות וזורקים אותם מביתם ובעבור זה אנו מוכנים ששוטרי היס"מ יגעו בהם במקומות מכוסים (ויש עדויות) מי מעיז לקחת על כתפיו את האחריות על אותם בנות? הרי כבר בעמונה ראינו את השוטרים מרימים את הבנות כמו שק וזורקים אותם, אז למה אנחנו לא לומדים? והרי כולם יודעים שהבנות האלה לא באמת יכולות למנוע את הפינוי של הבית. חוץ מצילום טוב איני רואה סיבה לשלוח אותם לפינויים.
תשובה: א. לגבי שרות לאומי אין כאן איסור והיתר. צריך אחריות. האחריות כוללת שימת לב לכל בת ודאגה שהבנות יהיו בסביבה מוגנת. הענין לא קשור לשרות לאומי. הענין קשור ליציאת הנערה מתקופת התיכון, תקופה שהבסיס הוא בית, לתקופה שהיא נהפכת להיות עצמאית. זה נוגע ללמודים באוניברסטאות וכד'. דעתי באופן אישי שצריך שימת לב ודאגה לסביבה מוגנת. אין לשלוח בנות לשרות במקום שהסביבה לא מוגנת או במקום שאין אנשים יראי שמים שהבת תהיה בקשר עימם. ב. לגבי הפגנות, דעתי שכמו שח אמרו נשים לאו בנות מלחמה כך אותה סברה יש בנוגע לזמן של פינוי שהבנות לא צריכות להיות בחזית במקום שבאים במגע גופני איתן. הבנות יכולות להיות בקבוצה יחד עם המחנכים שלהם כל עוד שאין פינוי.